Om `n passievolle, lojale ondersteuner van jou mees geliefde sportspan te wees is mos lekker. Die adrenalien wat deur jou are bruis as hulle wen is onverklaarbaar. Die sweet tap jou af soos jy duimvas-hou en skree vir `n wen.
Volgens navorsing is dit nie net lekker om vir `n span in volle bors te skree nie, maar ook goed vir jou psigiese gesondheid.
Sommige navorsing wys dat jou bloeddruk bietjie begin kook tydens `n wedstryd, maar dit belowe ook om tot jou gelukkigheid by te dra. Sportsielkundige en Professor, Daniel Wann, van Murray State Universiteit het gevind om `n aanhanger van `n sportsoort of -span te wees kan jou sosiale lewe wonders doen asook help sodat jy nie sommer eensaam voel nie.
In sy boek Sport Fans: The Psychology and Social Impacts of Spectators het hy twee dinge uiteengesit wat gebeur as jy `n groot aanhanger van `n span is.
Hy het aan The Huffington Post gesê die eerste ding is jy voel goed as jy `n suksesvolle span ondersteun en na dit voel jy goed omdat jy jouself met hulle begin vereenselwig.
Hy het ook gesê daar is gevind jy kan selfs goed voel as jou span bietjie swakker doen as wat daar geantisipeer is.
Volgens Wann het dit alles te doen met die feit dat gemeenskappe ons buie lig. Dink bietjie daaraan : om `n sekere span te ondersteun is soos om aan `n klein-gemeenskappie te behoort.
Mense kan so met iets identifiseer. Dit gee amper `n sense of belonging. Daarom is dit goed om `n die-hard aanhanger te wees; dit dra by tot jou psigiese welstand.
Nog `n bydraende faktor is die feit dat jy as `n Springbok-ondersteuner (byvoorbeeld) die taal van duisende Suid-Afrikaners en Springbok-ondersteuners praat. Dit is `n gemeenskaplike taal wat net Springbok-ondersteuners verstaan. Dit is mos lekker om in die pad af te stap met jou Springboktrui en ander ondersteuners se erkenning daaroor te kry.
Dit help ook dat sport nooit dieselfde of voorspelbare uitkoms het nie. Jy kan voorspellings maak, maar die eindtelling gaan nooit dieselfde wees nie. Een jaar gaan hierdie span wen volgende jaar weer die ander. Dit is onvoorspelbaar – en dit maak ons immers nog meer opgewonde.
Volgens Professor Ronald F. Levant van die Universiteit van Akron is die vereenselwing met `n span ook goed omdat jy sukses kan ervaar. “In die regte lewe is dit moeilik om suksesvol te wees,” het hy aan CantonRep.com gesê. “Dit is een van die maniere wat jy ook sukses kan ervaar.”
Om `n aanhanger te wees beteken ook jy is in jou safe-space. Niemand gaan ergerlik ongemaklik word as jy emosioneel raak oor jou span nie. Almal ken daardie passie!
So, skree uit volle bors vir jou span en geniet jou sportgemeenskap waaraan jy behoort!